ŉ Geliefde vrugteboer van die Paarl-omgewing is twee keer op dieselfde dag deur ŉ groep vrugtediewe aangeval en daar is twee keer op hom geskiet.

Daan van Leeuwen Boomkamp, woordvoerder van Drakenstein Farm Watch, het aan Maroela Media gesê ŉ groep mans het Donderdag omstreeks 07:00 by die boord net buite sy huis opgedaag en die boer se veiligheidswagte teëgekom. Die wagte is aangestel om die vrugte te bewaar wat nog aan die bome hang – gereed om gepluk te word.

Die boer het vinnig reageer nadat hy op die radio geroep is, en die betreders het met ŉ selfgemaakte vuurwapen op hom gevuur. “Die vuurwapen het egter ontplof toe hulle dit afgevuur het,” het Van Leeuwen Boomkamp verduidelik. Die groep het daarna sonder ŉ wapen van die toneel gevlug.

Drakenstein Farm Watch het ook op die noodroep reageer en het twee gewapende spanne uitgestuur om die boer by te staan. Die groep was egter reeds weg toe die spanne by die toneel opgedaag het. ŉ Saak van poging tot moord is by die polisie aangemeld.

“Die aanvallers het egter ŉ paar uur later teruggekeer en die wagte en plaaswerkers gewaarsku om die gebied te verlaat. Die boer het weer ŉ paar minute later opgedaag en minstens drie van die mans het hom genader. Een van die mans het op hom gevuur.”

Nie die boer of sy werkers is beseer tydens die skietery nie.

“Die Farm Watch het weer met ŉ paar spanne reageer en ons filliale van ADT het ook van die dorp af reageer,” het Van Leeuwen Boomkamp bygevoeg. “ŉ Spesiale hommeltuig is gebruik om vir die beamptes ŉ aanduiding te gee waarheen hulle moes gaan. Een van die ADT-beamptes het die verdagte eers per motor en daarna te voet agternagesit, maar het hom ongelukkig in die buurt verloor.”

Omstanders en een van die ADT-beamptes kon die verdagte identifiseer omdat hulle hom herken het van vorige inhegtenisnemings.

“Die Paarl-polisie het uiteindelik ná ŉ paar oproepe opgedaag en hulle het ŉ verklaring afgeneem. Die boer het nóg ŉ klag van poging tot moord aanhangig gemaak.”

Van Leeuwen Boomkamp het gesê die gebeure is ŉ nuwe raamwerk. “As mense bereid is om ŉ boer dood te maak vir ŉ sak vrugte, en agt mans gebruik om dit te kom steel, dan moet mens wonder wat aan die gang is. Hoe gaan die boer veilig wees op sy eie lande? Hoe gaan hy sy werkers veilig hou?”

Hy het gesê die werkers en veiligheidswagte is ook bekommerd oor hul eie veiligheid, aangesien daar ook op hulle geskiet is en hulle gedreig is.

“Dit is die eerste keer wat ons van weet dat daar twee keer op dieselfde dag op ŉ boer geskiet is vir ŉ paar sakkies vrugte en hy hoegenaamd nie beseer is nie. Ons hoop die Paarl-polisie sal ondersoek instel en die aanvallers aankeer sodat geregtigheid kan geskied.”

Van Leeuwen Boomkamp het gesê hulle weerhou die naam van die boer om seker te maak dat hy nie verder geteiken word nie. “Hy weet nie hoe hy sy vrou en kinders gaan beskerm nie. Hy weet nie of hy dalk met ŉ koeëlvaste baadjie op sy trekker moet rondry nie!” Hy het bygevoeg die boer is geliefd onder die plaaslike gemeenskap en sy werkers.

Hy het alle spanne van ADT, AC Rottweiler en die reaksiebeamptes van Farm Watch bedank.

Verena Hulme, distriksbestuurder van Kaapstad-Noord vir Fidelity ADT Security, het gesê beamptes is Donderdag na die toneel ontbied. “Ons het, saam met ons vennote van Drakenstein Farm Watch, gepoog om die verdagte aan te keer, maar hy het ongelukkig weggekom.

Volgens Hulme werk Fidelity ADT saam met Paarl-polisie om Donderdag se gebeure te ondersoek.

“Ons maan alle inwoners van die Paarl om waaksaam te wees en seker te maak dat hulle alle noodnommers byderhand het vir plaaslike buurtwagte, veiligheidsmaatskappye en wetstoepassers,” het sy bygevoeg.

Sers. Noyoliso Rwexana, woordvoerder van die polisie, het aan Maroela Media gesê ŉ saak van poging tot moord word ondersoek ná die skietery op ŉ plaas in die Paarl. Volgens haar het ongeveer 10 mans die plaas betree. “Die omstandighede rondom die voorval word nog ondersoek. Geen beserings is aangemeld nie.”